和遊南巖
作者：汪應辰
朝代：宋

paragraphs: 南峰不藏善，逢人說南巖。
南巖亦何好，造化秘此緘。
烟雲印全提，松竹色半酣。
去郭十里贏，守戒僧二三。
乞身滿一日，幽事亦可探。
行客問征途，居者索轡銜。
蕭條野店烟，夐靜彌勒龕。
念非塵外侶，不分禪味甘。
受傭作閒人，自縛亦何慙。
于時日在房，山色染蔚藍。
一徑盤鬰青，羣峰列空嵌。
冷泉計涓滴，瀹鼎消塵凡。
端如常德靜，可警疾步貪。
聯鑣出雲門，回首憐烟嵐。
公其吐妙語，勝事須指南。